Vrou vas wat seun (5) glo ontvoerArgieffoto Lt. Nkosikho Mzuku, woordvoerder van die polisie, het aan Maroela Media gesê die vrou was ŉ metgesel van die seuntjie se oom en het Maandag saam met die oom by die seuntjie se ouerhuis gaan kuier. “Die oom het die vrou net die dag van tevore ontmoet, so niemand het haar goed geken nie,” het Mzuku gesê. “Toe die oom nie in die vertrek was nie, het die vrou die seuntjie oortuig om saam met haar te gaan sodat sy vir hom kan gaan lekkers koop. Toe die oom terugkeer, was die vrou weg met die seuntjie.” Die ouers het ŉ saak van ontvoering aanhangig gemaak en ŉ soektog is van stapel gestuur. Die vrou is Vrydag in Orange Grove, naby die Oos-Londense lughawe, opgespoor. “Die kind was ongedeerd, maar het gesê die vrou het hom die hele tyd niks gegee om te eet nie. Hy is nou veilig terug by sy ouers,” het Mzuku gesê. Die vrou sal Maandag in die Oos-Londen-landdroshof verskyn op aanklag van ontvoering.